Document ID: /fineweb-2-swissfilter-quality_10-filterrobots/filtered/02038.jsonl.gz/4662

La regenza ha approvà in project per construir rempars per la Turnigla en la vischnanca da Trin. Dals custs totals da var 194 000 francs surpiglian il chantun e la Confederaziun – tenor la cunvegna da program da la Nova gulivaziun da finanzas (NGF) – maximalmain var 106'700 francs.
L'avust 2021 aveva ina malaura chaschunà aua gronda en la Turnigla, che ha per part lavà ora il letg da l'aual e las scarpas da la riva sin il traject «Resgia» (davent da la resgia fin al passadi grond). Per impedir donns consecutivs ha la vischnanca da Trin perquai decidì da reparar ils donns. Ils rempars da riva donnegiads vegnan construids da nov sin ina lunghezza da circa 8 meters da la vart sanestra e da circa 20 meters da la vart dretga e colliads cun ils mirs d'ala en il sectur d'entrada dal passadi grond. En quest sectur vegn plinavant installada ina rampa d'ina lunghezza da var 11 meters en il letg da l'aual, quai per stabilisar il letg da l'aual e per proteger tal cunter ulteriuras erosiuns futuras.